
ORDONANŢĂ
cu privire la rectificarea bugetului de stat pe anul 2012 

În temeiul art.108 din Constituţia României, republicată şi al art.1 pct. I. poz.1   din Legea nr.127/2012 privind abilitarea Guvernului de a emite ordonanţe,
Guvernul României adoptă prezenta ordonanţă.

Capitolul I

Dispoziţii generale

Art.1. – Bugetul de stat pe anul 2012, aprobat prin Legea bugetului de stat pe anul 2012, nr.293/2011, publicată în Monitorul Oficial al României, Partea I, nr.914 şi nr.914 bis din 22 decembrie 2011, se modifică şi se completează potrivit prevederilor prezentei ordonanţe.
Art.2. – (1) Sinteza modificărilor bugetului de stat pe anul 2012, detaliată la venituri pe capitole şi subcapitole, iar la cheltuieli, pe părţi, capitole, subcapitole, paragrafe, respectiv titluri, articole şi alineate,  după caz, este prevăzută în anexa nr.1.

(2) Sinteza cheltuielilor bugetare, pe surse de finanţare, cu detalierea pe capitole, subcapitole, paragrafe, titluri, articole şi alineate, după caz, este prevăzută în anexa nr.2. 
(3) Cheltuielile bugetare sunt detaliate în bugetele ordonatorilor principali de credite pe surse de finanţare, iar în cadrul acestora, pe capitole, subcapitole, paragrafe, titluri, articole şi alineate.  

Art.3. – Prin derogare de la prevederile art. 24 din Ordonanţa de urgenţă a Guvernului nr.34/2009 cu privire la rectificarea bugetară pe anul 2009 şi reglementarea unor măsuri financiar-fiscale, aprobată prin Legea nr.227/2009, cu modificările şi completările ulterioare, se aprobă achiziţionarea de către Ministerul Justiţiei de mobilier şi aparatură birotică.

Art.4. – (1) Sumele în valută, reprezentând contravaloarea bunurilor confiscate de către partea americană într-un dosar de criminalitate organizată soluţionat cu sprijinul autorităţilor judiciare române, se încasează în contul de disponibilităţi deschis pe seama Ministerului Justiţiei la o instituţie de credit. În termen de 3 zile lucrătoare de la încasare, contravaloarea în lei a sumei în valută se virează de către Ministerul Justiţiei la bugetul de stat în contul de venituri 20.44.01.02.01 „ Donaţii din străinătate - De la guverne străine – curente”.
(2) Se autorizează Ministerul Finanţelor Publice ca, în limita sumelor încasate la bugetul de stat potrivit alin.(1), să majoreze veniturile bugetului de stat şi creditele  bugetare ale Ministerului Justiţiei şi Ministerului Administraţiei şi Internelor, la propunerea ordonatorilor principali de credite.
(3) Sumele cuprinse în bugetul Ministerului Justiţiei şi bugetul Ministerului Administraţiei şi Internelor, potrivit alin.(2) se utilizează exclusiv pentru creşterea capacităţii administrative a Oficiului Naţional de Prevenire a Criminalităţii şi Cooperare pentru Recuperarea Creanţelor provenite din Infracţiuni din cadrul Ministerului Justiţiei şi a structurilor de combatere a crimei organizate ale Poliţiei Române.
Art.5. - Se autorizează Ministerul Sănătăţii să efectueze angajamente legale în cadrul sumelor alocate pentru activităţi finanţate integral din venituri proprii în limita veniturilor încasate.
Art.6. - Se autorizează Ministerul Culturii şi Patrimoniului Naţional ca din sumele aprobate la cap.67.01 „Cultură, recreere şi religie“, titlul 55 – „Alte transferuri”, să asigure finanţarea cheltuielilor aferente pregătirii Festivalului şi Concursului Internaţional „George Enescu”, ediţia a –XXI-a din anul 2013, prin intermediul Artexim - instituţie publică subordonată.

Art.7. – (1) Sumele defalcate din taxa pe valoarea adăugată pentru finanţarea cheltuielilor descentralizate la nivelul comunelor, oraşelor şi municipiilor, sectoarelor şi Municipiului Bucureşti, pe anul 2012, se majorează cu suma de 100.000 mii lei pentru finanţarea cheltuielilor cu drepturile asistenţilor personali ai persoanelor cu handicap grav sau indemnizaţiile lunare, iar sumele pentru finanţarea cheltuielilor prevăzute la art.104 alin.2 lit.b) - e) din Legea educaţiei naţionale nr.1/2011 se redistribuie între judeţe şi municipiul Bucureşti,  potrivit anexei nr. 4.
(2) Se diminuează cu suma de 100.000 mii lei sumele defalcate din taxa pe valoarea adăugată pentru finanţarea Programului de dezvoltare a infrastructurii şi a unor baze sportive din spaţiul rural.
Art.8. - (1) Sumele defalcate din taxa pe valoarea adăugată pentru echilibrarea bugetelor locale pe anul 2012 se majorează cu suma de 12.986 mii lei.
(2) Din suma prevăzută la alin.(1), suma de 8.986 mii lei se alocă judeţului Suceava, potrivit prevederilor art.XII alin.(1), lit.c) din Ordonanţa de urgenţă a Guvernului nr.114/2009 privind unele măsuri financiar-bugetare, pentru achitarea restanţelor şi rambursarea ratelor scadente la împrumutul extern, contractat pentru realizarea Programului „Utilităţi şi mediu la standarde europene în judeţul Suceava”, inclusiv dobânzi şi penalităţi de întârziere, astfel: municipiului Câmpulung Moldovenesc suma de 2.933 mii lei, municipiului Vatra Dornei suma de 2.557 mii lei, oraşului Gura Humorului suma de 2.877 mii lei şi oraşului Siret suma de 619 mii lei.
(3) Din suma prevăzută la alin.(1), suma de 4.000 mii lei se alocă judeţului Constanţa, potrivit prevederilor art.4 alin.(2), din Ordonanţa de urgenţă a Guvernului nr.19/2006 privind utilizarea plajei Mării Negre şi controlul activităţilor desfăşurate pe plajă, cu modificările ulterioare, pentru finanţarea cheltuielilor aferente funcţionării serviciilor publice de salvare acvatică-salvamar şi a posturilor de prim ajutor în sezonul 2012 pe plajele cu destinaţie turistică, astfel: municipiului Constanţa pentru staţiunile Constanţa şi Mamaia suma de 1.394 mii lei, municipiului Mangalia pentru staţiunile Olimp, Neptun, Jupiter, Cap Aurora, Venus, Cordon, Saturn şi Mangalia suma de 727 mii lei, oraşului Eforie pentru staţiunile Eforie Nord şi Eforie Sud suma de 788 mii lei, oraşului Năvodari pentru staţiunea Năvodari suma de 485 mii lei, comunei Costineşti pentru staţiunea Costineşti suma de 303 mii lei, comunei Limanu pentru staţiunile 2 Mai şi Vama Veche suma de 303 mii lei.
Art.9. -  Anexa nr.10 „Bugetul Fondului naţional unic de asigurări sociale de sănătate pe anul 2012” la Legea nr.293/2011, se modifică şi se înlocuieşte cu anexa nr.5.

Capitolul ii

Dispoziţii finale

Art.10. – Legea bugetului de stat pe anul 2012, nr. 293/2011, publicată în Monitorul Oficial al României, Partea I., nr.914 şi 914 bis din 22 decembrie 2011, se modifică şi se completează după cum urmează : 

1.  Articolul 25 se modifică şi se completează şi va avea următorul cuprins:
„Art. 25. –  (1) În bugetul Ministerului Agriculturii şi Dezvoltării Rurale, la capitolul 83.08 "Agricultură, silvicultură, piscicultură şi vânătoare", titlul 56 "Proiecte cu finanţare din fonduri externe nerambursabile (FEN) postaderare", articolul "Programe din Fondul European de Garantare Agricolă - FEGA", din cadrul anexei nr. 3/22/11, sunt cuprinse sumele destinate prefinanţării cheltuielilor aferente schemelor de plăţi directe pe suprafaţă, respectiv schema de plată directă unică pe suprafaţă, schema de plată separată pentru zahăr, precum şi măsurilor de piaţă şi intervenţie în agricultură, cât şi ajutoarelor specifice ce se finanţează din Fondul European de Garantare Agricolă -FEGA, sume ce se alocă temporar din veniturile din privatizare înregistrate în contul curent general al Trezoreriei Statului de către Ministerul Finanţelor Publice, în baza unor hotărâri ale Guvernului.

 (2) În vederea stimulării gradului de absorbţie a fondurilor alocate programelor operaţionale, Ministerul Finanţelor Publice alocă temporar din vărsăminte din privatizare înregistrate în contul curent general al Trezoreriei Statului ordonatorilor principali de credite cu rol de autoritate de management, cu termen de restituire 30 decembrie 2012.
(3) Alocarea sumelor pe ordonatori principali de credite şi modul de gestionare a acestora se aprobă prin hotărâre a Guvernului.
 (4) Sumele alocate temporar conform prevederilor alin. (2) se restituie de ordonatorii principali de credite cu rol de autoritate de management din sumele rambursate de Comisia Europeană.
 (5) În cazul în care se constată că sumele rambursate de Comisia Europeană sunt mai mici decât sumele utilizate din vărsăminte din privatizare, reconstituirea veniturilor din privatizare se asigură din bugetul de stat, prin bugetele ordonatorilor principali de credite cu rol de autoritate de management, în termenul prevăzut la alin. (2).
(6) În situaţia în care sumele alocate temporar nu se restituie integral până la data de 30 decembrie 2012, Ministerul Finanţelor Publice este autorizat să calculeze dobânda la suma rămasă de restituit de la data de 1 ianuarie 2013 până la data restituirii integrale a sumelor alocate, prin aplicarea unei rate a dobânzii situate la nivelul ratei de politică monetară practicate de Banca Naţională a României plus un punct procentual. Dobânda reprezintă venit al bugetului Trezoreriei Statului şi se asigură de ordonatorii principali de credite cu rol de autoritate de management din bugetele proprii.
(7) Sumele rămase disponibile din fondurile alocate temporar din vărsăminte din privatizare în contul 54.01.03.00 "Disponibil de la bugetul de stat reprezentând prefinanţări şi fonduri în cazul indisponibilităţii temporare aferente instrumentelor structurale", deschis la Trezoreria Operativă Centrală şi gestionat de Autoritatea de certificare şi plată, se realocă ordonatorilor principali de credite cu rol de autoritate de management, în funcţie de necesităţile de finanţare ale acestora, prin ordin comun al ministrului finanţelor publice şi ordonatorilor principali de credite cu rol de autoritate de management.”
2. Articolul  26 se modifică şi se completează şi va avea următorul cuprins:
„Art.26. - (1) Sumele reprezentând plăţi naţionale directe complementare în sectorul vegetal, acordate în completarea schemelor de plăţi naţionale directe pe suprafaţă, sunt cuprinse în bugetul Ministerului Agriculturii şi Dezvoltării Rurale, la capitolul 83.01 "Agricultură, silvicultură, piscicultură şi vânătoare", titlul "Proiecte cu finanţare din fonduri externe nerambursabile (FEN) postaderare", articolul "Programe din Fondul European pentru Agricultură şi Dezvoltare Rurală - FEADR".
(2) În anul 2012, sumele reprezentând plăţi naţionale directe complementare în sectorul vegetal aferente anului 2011, acordate în completarea schemelor de plăţi naţionale directe pe suprafaţă, sunt cuprinse în bugetul Ministerului Agriculturii şi Dezvoltării Rurale în cuantum maxim de 834.620 mii lei".
3.  Alineatul (2) al articolului 28 se modifică şi va avea următorul cuprins:
„(2) Sumele prevăzute la alin.(1) se virează lunar la bugetul Fondului naţional unic de asigurări sociale de sănătate pe baza situaţiilor  transmise de  Casa Naţională de Pensii Publice, casele de pensii sectoriale şi casele de pensii aparţinând sistemelor proprii de asigurări sociale neintegrate în sistemul public de pensii, conform metodologiei aprobate prin ordin comun al ministrului sănătăţii, ministrului muncii, familiei şi protecţiei sociale, ministrului apărării naţionale şi ministrului administraţiei şi internelor.”
4.  Articolul 31 se modifică şi va avea următorul cuprins:
„Art.31. - (1) Se autorizează Ministerul Finanţelor Publice să aprobe la propunerea ordonatorilor principali de credite sumele reprezentând fonduri externe nerambursabile de preaderare, alţi donatori şi din alte facilităţi postaderare, primite în cursul anului şi necuprinse în bugetul aprobat pe anul 2012.

(2) Ordonatorii principali de credite vor solicita lunar Ministerului Finanţelor Publice sumele primite conform alin.(1), pentru bugetul propriu şi al instituţiilor din subordine, şi vor comunica fişele proiectelor cu finanţare din fonduri externe nerambursabile de preaderare, alţi donatori şi din alte facilităţi postaderare.

Art.11. –  Începând cu data intrării în vigoare a prevederilor prezentei ordonanţe nu se mai reţin sumele în proporţie de 10% conform art.21 alin.(4) din Legea nr.500/2002 privind finanţele publice, cu modificările şi completările ulterioare. 
Art.12. - Cheltuielile bugetului general consolidat şi cheltuielile de personal ale bugetului general consolidat pe anul 2012 se majorează potrivit prevederilor prezentei ordonanţe prin derogare de la prevederile art. 9, 16 şi 56 din Legea responsabilităţii fiscal-bugetare nr.69/2010.
Art.13. – Anexele nr.1- 5  fac parte integrantă din prezenta ordonanţă.
PRIM-MINISTRU,

Victor-Viorel Ponta
	
	Contrasemnează:

	
	

	
	Viceprim-Ministru,

 Ministrul finanţelor publice,

	
	Florin Georgescu

	
	


Bucureşti,

Nr. __.
1
6

